khistorydata/jeongjo-sjw-relations huggingface dataset:
정조 8년
甲辰九月十七日辰時。上詣景慕宮。擧動入侍時。行都承旨沈頤之。行左承旨朴祐源。右承旨李得臣。左副承旨趙鼎鎭。右副承旨安聖彬。同副承旨沈有鎭。一提學金鍾秀。二提學吳載純。一直提學鄭志儉。檢校直提學徐有防。原任直閣金宇鎭徐龍輔金載瓚。待敎李崑秀。假注書李龍柱朴宗默。記事官金鳳顯尹行任。侍立訖。上具遠遊冠絳紗袍。出賓陽門。明政殿幕次入侍。上命書傳敎曰。王大妃殿上尊號時。製述官諸執事以下書啓。又命書傳敎曰。王大妃殿加上尊號時。尙傳中官延壽長加資。如已資窮。半熟馬一匹賜給。冊寶差備長番中官出入番中官等。依別單。參考今月十三日賞典。捧傳旨。仍命書傳敎曰。王大妃殿加上尊號時。冊寶對擧承旨行承政院都承旨沈頤之。加資屬耳。熟馬一匹面給。右承旨李得臣。加資。玉冊文製述官楊州牧使金鍾秀。書寫官吏曹判書金履素。玉寶篆文書寫官議政府左參贊尹東暹。依壬申等年例。竝熟馬一匹賜給。樂章文製述官禮曹判書徐有隣。半熟馬一匹賜給。捧玉冊官侍講院司書李勉兢。副司果韓晩裕。捧金寶官副司果李東郁。軍資監正李普天。竝半熟馬一匹賜給。擧案執事副司果金師柱。司僕寺主簿李英秀。北部都事柳秉均。工曹佐郞金啓淳。繕工監奉事鄭東五。禮賓寺奉事沈公權。褥席執事戶曹佐郞李正模。軍資監判官崔在修。司饔院奉事鄭履祥。內贍寺奉事丁載運。竝兒馬一匹賜給。贊儀趙時種。陞敍。引儀崔景鎭吳學儉。階下典儀慶明運。竝相當職調用。其餘引儀等。竝兒馬一匹賜給。假注書姜世綸承膺祚。致詞陪進官權知承文院副正字孫鎭翼。竝依例陞六。入侍承旨沈頤之朴祐源李得臣趙鼎鎭安聖彬沈有鎭。閣臣吳載純徐浩修鄭志儉金宇鎭金載瓚徐龍輔鄭東俊李崑秀尹行任。各半熟馬一匹賜給。領役部將。竝上弦弓一張賜給。奏時官。令該衙門高品付料。通禮申致權成德朝。各兒馬一匹賜給。引接引儀。各加一資。資窮者。代加。今番賞典。一人雖兼數事。毋得疊受。命書榻敎曰。行都承旨沈頤之。備局有司堂上差下。命書榻敎曰。右承旨許遞。命書傳敎曰。左承旨與本宮執禮大祝及掌樂提調入侍。命書傳敎曰。都承旨同副承旨許遞。前望單子入之。待下批牌招察任。命書榻敎曰。新除授承旨。牌招察任。命書榻敎曰。藥房都提調提調入侍。上具冕服。出享班。東班入來者只數人。而侍衛外。百官無一待令者矣。上曰。莫重享祀。豈有如許紀綱。命書榻敎曰。東西班押班監察。竝汰去。又命書榻敎曰。吏曹堂上竝罷職。又命書榻敎曰。吏曹判書前望單子入之。上命書傳敎曰。行副司直宋載經。吏曹參判除授。又命書榻敎曰。新除授吏曹堂上。竝牌招。先進參。後謝恩。又命書榻敎曰。政官牌去來。勿爲呼望。連爲催促。左議政李福源。以百官之不卽入參享班。以爲己罪。待命於於義洞新橋。賤臣承命出。勿待命入來事。傳諭于福源待命所。則福源對以上敎至此。感泣罔措。而罪犯不輕。不敢入來。因又待命於金吾門外云。故賤臣以此伏奏。祭享罷後。上入齋室。左承旨入侍。命書傳敎曰。大臣豈可躬親庶務。莫重享班。東班入參。只是堂下數人。二品以上。卿一人外。幾皆闕焉。此非吏曹堂上之罪乎。卿之一番待命。已極過當。又何必轉向金吾。卿須安心勿辭。卽爲入參起居事。遣史官傳諭。仍傳命召。賤臣承命出。馳往金吾門外。與福源同爲入來。命書榻敎曰。政官牌招開政。今日賞典下批。命書傳敎曰。景慕宮上冊寶時。神主出納大祝副司果李祖承。讀竹冊官行副司直金文淳。讀玉印官行副司直尹承烈。對擧承旨行承政院都承旨洪良浩。同副承旨沈有鎭。展拜時左通禮申致權。右通禮成德朝。竝加資。竹冊文製述官議政府左議政李福源。書寫官行司直金魯鎭。玉印篆文書寫官行副司直尹塾。竝熟馬一匹賜給。樂章文製述官行判中樞府事徐命善。半熟馬一匹賜給。奉冊官侍講院文學李度謙。弘文館校理沈樂洙。捧印官副司果申耆李翼晉。禮儀使禮曹判書徐有隣。堂上執禮禮曹參議鄭東俊。竝半熟馬一匹賜給。堂下執禮副司果徐瀅修。擧案執事司僕寺判官金基厚。濟用監判官林性運。繕工監監役金載恒。西部都事李英澤。義盈庫直長鄭龍祚。繕工監奉事魚在沼。褥席執事漢城府主簿李羲寅。副司果李溆。漢城府庶尹成雲柱。敦寧府判官李萬運。竝兒馬一匹賜給。贊儀趙時種。陞敍。代致詞官引儀崔景鎭。前後效勞不些。今番擧行。與日前代致詞官大異。守令除授。引儀吳學儉及其餘引儀。竝兒馬一匹賜給。假注書朴宗默李龍柱。致詞陪進官權知承文院副正字高廷憲。竝陞六。領役部將等。竝上弦弓一張賜給。奏時官。令該衙門高品付料。親祭時亞獻官議政府領議政鄭存謙。終獻官行判中樞府事徐命善。竝廐馬一匹面給。進幣瓚爵官行吏曹判書金鍾秀。奠幣瓚爵官刑曹參議金宇鎭。薦俎官戶曹判書鄭一祥。禮儀使禮曹判書徐有隣。各半熟馬一匹賜給。典祀官奉常寺正趙武範。宮司令李秉喆。竝兒馬一匹賜給。堂上執禮兵曹參知徐龍輔。大祝奎章閣待敎李崑修。竝半熟馬一匹賜給。堂下執禮副司果李祖承。執樽侍講院文學李度謙。祝史副司果曺允大。齋郞侍講院司書李勉兢。協律郞掌樂正兪彦脩。掌牲令典牲署主簿金錫行。竝兒馬一匹賜給。捧俎官戶曹佐郞李正模。副司果李溆。濟用監判官林性運。盥洗位兵曹佐郞柳誨。禮曹佐郞尹九宗。爵洗位工曹正郞李燁。禮曹正郞宋煥德。亞終獻盥洗位禮曹佐郞崔起謙。各加一資。資窮者。代加。贊者通禮院引儀吳學儉崔景鎭。謁者通禮院兼引儀安宗孝趙衍玉。贊引通禮院假引儀李嗣萬高景漢。竝上弦弓一張賜給。祭監司憲府監察李載徽趙思殷。竝兒馬一匹賜給。香祝香室官員校書館校理柳煥德。已經陞品。右職調用。忠義及奏時官。問名。竝令該衙門高品付料。本宮事知守僕安孝達高斗瑋。帖加成給。其餘事知守僕朴昌彦等宗廟守僕。令該曹米布從優題給。入侍承旨行承政院都承旨洪良浩。行左承旨朴祐源。左副承旨趙鼎鎭。右副承旨安聖彬。同副承旨沈有鎭。閣臣金鍾秀吳載純徐有防金載瓚尹行任。竝半熟馬一匹賜給。本宮都提調金尙喆。熟馬一匹面給。提調尹塾。熟馬一匹賜給。宮司令李秉喆。陞敍。本宮官員直長權以經。奉事李是銓。竝陞六。本宮守僕帖加者外。與立役員役等。米布。依昨年上號時例題給。本宮入直部將。問名。陞六。已陞六。陞敍。守門軍。令該曹米斗。亦依昨年例分給。宮底民戶。亦依昨年例。限一年免役。新接泮民懸房贖。限六朔更令除免事。分付。今番賞典。一人雖兼數事。毋得疊授。命書傳敎曰。取考昨年謄錄。本宮都提調提調及官員員役部將守門軍等。有賞典。纔已依例爲之。而太廟上冊寶親祭時。都提調提調官員員役部將守門軍等。宜有賞典。都提調議政府領議政鄭存謙。熟馬一匹面給。提調議政府右參贊尹東暹。熟馬一匹賜給。廟司令吳翼煥。纔已陞敍。毋論。其餘廟官。竝陞六。已陞六者。陞敍。部將。陞六。已陞六者。陞敍。員役。從優施賞。守門軍。米斗題給。廟洞口內居民。限一年免役。仍命退。諸臣以次退出。
정조 8년
行都承旨洪秀輔坐。左承旨李祖承坐直。右承旨成德朝未肅拜。左副承旨申致權坐。右副承旨徐有成坐。同副承旨林濟遠坐直。注書二員未差。假注書金孝建仕直李敬五仕。事變假注書李宗烈仕。
정조 8년
大駕詣景慕宮。展拜省牲後。入齋室後。王世子。遣宮官問安。答曰。知道。奎章閣政院玉堂藥房口傳問安。答曰。知道。王大妃殿惠慶宮。遣承旨問安。答曰。知道。親祭罷後。入齋室。王世子。遣宮官問安。答曰。知道。奎章閣政院玉堂藥房口傳問安。答曰。知道。朝廷二品以上六曹堂上兩司長官單子問安。答曰。知道。經宿問安。奎章閣政院玉堂藥房口傳問安。答曰。知道。朝廷二品以上六曹堂上兩司長官單子問安。答曰。知道。還宮後。王世子。遣宮官問安。答曰。知道。奎章閣政院玉堂藥房口傳問安。答曰。知道。陳賀罷後。奎章閣政院玉堂藥房口傳問安。答曰。知道。王大妃殿惠慶宮中宮殿世子宮。政院玉堂藥房口傳問安。答曰。知道。朝廷二品以上六曹堂上兩司長官奉朝賀單子問安。答曰。知道。
정조 8년
副摠管前望單子入之。沈頤之落點。
정조 8년
以兵曹大輪次試取時侍衛節目。傳于李祖承曰。禁衛出番鄕軍。二哨加數提出。別定將官。幕帳外排立。與入番軍。合竝作門。銅龍光政明政等門。以金虎門軍。量宜除出。把門。俾無失道之儒攔入之弊。弘化宣仁通化門。亦依前例。除出砲手。把門。以訓局出番步軍六十名除出。每門。各定將校率領。與守門將眼同。俾防䭐商酒媼輩攔入之弊。節目改磨鍊以入。
정조 8년
有政。吏批。判書金鍾秀受由在外。參判宋載經進。參議李時秀未肅拜。同副承旨李祖承進。吏批啓曰。判書金鍾秀受由在外。參議李時秀未肅拜。小臣獨政未安。何以爲之。敢稟。傳曰。仍爲之。以徐有成爲兼弼善。鄭好仁爲知敦寧。金文淳爲同經筵。宋載經爲惠民提調。李一曾爲楊州牧使。朴宗默爲典籍。洪周萬爲左通禮。金和中爲右通禮。行都承旨洪良浩。今加資憲。司直金文淳。今加嘉義。司直尹承烈。同副承旨沈有鎭。今加嘉善。左通禮申致權。右通禮成德朝。今加通政。加資事。承傳。
정조 8년
再政。以沈煥之爲宗簿正。李英秀朴敦浩申處文金宗履朴與曾爲監察。李綋爲宗廟直長。徐有容爲景慕宮直長。金載健爲宗廟副奉事。尹聚東爲景慕宮奉事。
정조 8년
兵批。判書徐浩修進。參判鄭枋病。參議宋鍈入直進。參知徐龍輔病。同副承旨李祖承進。以鄭啓淳爲曹司衛將。趙㞳爲武兼。副護軍徐獻修洪緯浩曺潤根。副司直洪良浩李得臣沈有鎭申致權成德朝。副司果金必東金思䄷權以經李是銓朴宗默李龍柱高廷憲單付。
정조 8년
朴宗默陞六。代以李鎭宅爲假注書。
정조 8년
李龍柱陞六。代以閔升龍爲假注書。
정조 8년
承旨前望單子入之。洪秀輔落點。
정조 8년
傳于李祖承曰。承旨前望單子入之。
정조 8년
承旨前望單子入之。李鎭恒鄭宇淳宋鍈落點。
정조 8년
傳于李祖承曰。同副承旨入侍。
정조 8년
兵曹參議前望單子入之。趙鼎鎭落點。
정조 8년
閔升龍改差。代以金孝建爲假注書。
정조 8년
李鎭宅改差。代以李敬五爲假注書。
정조 8년
傳于李祖承曰。江界府使宜寧縣監。今日政擇差。
정조 8년
有政。吏批。判書金鍾秀受由在外。參判宋載經進。參議李時秀未肅拜。同副承旨李祖承進。吏批啓曰。判書金鍾秀受由在外。參議李時秀未肅拜。小臣獨政未安。何以爲之。敢稟。傳曰。仍爲之。以李迪輔爲執義。尹序東爲副修撰。沈煥之爲兼文學。金魯成爲掌苑別提。尹龜錫爲內贍主簿。金思䄷爲司僕主簿。權以經爲典設別提。李得泌爲典獄主簿。洪良浩爲工曹判書。上號都監提調鄭一祥。今加崇政。右承旨李鎭恒。左副承旨鄭宇淳。今加嘉善。都廳徐有成林濟遠。今加通政。以上加資事。承傳。宗廟直長李鋐。司圃直長趙廷瓛相換。
정조 8년
再政。以李鼎炳爲江界府使。洪善養爲宜寧縣監。
정조 8년
傳于李祖承曰。俄聞入侍承宣言。以觀光次上來守令。吏曹皆催促下送云。此則傳敎中。無差員及觀光區別之故。該曹擧行。似如是矣。更令政院申明分付。觀光守令則待兩度初試畢場。下去事。分付。
정조 8년
以洪忠監司進上活鷄致斃事待罪狀啓。傳于李祖承曰。係是宥旨前事。勿待罪。守令論罪一款。分揀事。回諭。
정조 8년
洪秀輔。以弘文館言啓曰。本館下番闕直。事甚未安。副修撰李延伋。旣已肅命。謂有情勢。不爲入直。直爲出去。卽爲牌招。新除授修撰徐美修。一體牌招。推移入直。何如。傳曰。允。
정조 8년
洪秀輔。以禮曹言啓曰。今此上尊號後陳賀時。諸道所封箋文中。鐵原防禦使柳孝源。以應封守令。兼別軍職。故各爲封箋矣。一體看品捧入之意。敢啓。傳曰。允。
정조 8년
承旨前望單子入之。成德朝申致權徐有成林濟遠落點。
정조 8년
林濟遠。以禮曹言啓曰。今此王大妃殿惠慶宮加上尊號後陳賀時。諸道所封箋文。直爲捧入各殿宮之意。敢啓。傳曰。知道。
정조 8년
林濟遠。以禮曹言啓曰。今此冊禮慶科庭試文科初試一所。設場於本曹矣。上直郞廳。依例朝房直宿之意。敢啓。傳曰。知道。
정조 8년
李祖承。以訓鍊都監言啓曰。本局從事官四員內。李勉兢時帶抄啓文臣。鄭昌老李奎亮金師柱庭試初試。俱爲赴擧。明日本局省記。無以推移。依例以把摠代直之意。敢啓。傳曰。知道。
정조 8년
林濟遠。以刑曹言啓曰。因禮曹草記。庭試初試三所。設場於本曹矣。本曹移設於典醫監之意。敢啓。傳曰。知道。
정조 8년
工曹判書具善復疏曰。伏以。日吉辰良。上號之縟儀。次第順成。聖孝克伸。邦慶無疆。歡忭之忱。大小惟均。仍念臣待罪水部。行且數月。適値有事之時。不敢言私。黽勉蹲據。而大輪次科試有命矣。六部長官。例當進參。而儒生考試之役。義不當冒膺。伏乞聖慈。亟許鐫遞。以存格例。不勝幸甚。臣無任屛營祈懇之至。答曰。省疏具悉。本職許遞。
정조 8년
吏曹參判宋載經疏曰。伏以。千萬夢想之外。忽蒙亞銓中批特授之命。驚惶懍悖。罔知攸措。仍伏聞先進參後肅拜之命。義重自效。他不暇顧。趨詣班聯。則盛禮已過。享事繼行。而第伏聞銓堂處分。專由於如臣之稽緩後時。不卽就班之罪。蓋緣以臣之罪。罪他人而代其職。幸其寵靈。揚揚冒膺。自同無故之人。則眞忘廉冒恥之鄙夫。臣雖無似。豈忍爲此也哉。至於官職之非分濫竽。猶屬餘事。今不暇提籲。而反覆思量。轉動無路。再違召命。嚴敎荐下。義分惶懍。直欲鑽地以入。而不可得也。玆敢疾聲仰籲。伏乞聖慈。俯察微諒。亟令鐫改臣新授之職。以靖私義以重公議。千萬幸甚。臣無任屛營祈懇之至。答曰。省疏具悉。情勢宜欲一伸。本職許遞。
정조 8년
甲辰九月十八日卯時。上還內。入侍時。行都承旨洪秀輔。行左承旨朴祐源。右承旨李鎭恒。左副承旨宋鍈。右副承旨鄭宇淳。同副承旨李祖承。二提學吳載純。檢校直提學徐有防。原任直閣金宇鎭徐龍輔金載瓚。待敎李崑秀。假注書李龍柱朴宗默。記事官金鳳顯尹行任。侍立訖。上具遠遊冠絳紗袍。駐輦於觀旗橋。顧謂祗迎諸生曰。今番邦慶。可謂無前之大慶。至於試取之際。亦不可無飾喜同慶之道。今番菊製則欲雙掛賦表。各取京鄕。以示其廣取之意。諸生知悉。仍命書傳敎曰。京外觀光儒生。其數甚多。且値無前邦慶。欲寓同慶之意。今番九日製之特命。以大輪次設行。亦由於是。再明日大輪次。以賦表兩題試取。賦取鄕。表取京。京鄕各賜直赴。而之次以下。亦欲多數試取。預令成均館知委。諸生入門紛沓之弊。不可不念。弘化東西挾門。宣仁通化等門。使之分門以入。雨具及療飢之需。勿禁。丕闡堂旣設試場。大輪次處所。以春塘臺爲之。當親臨。以此知悉擧行。祐源讀訖。仍命大司成閔鍾顯卽令入侍。須持此傳敎。往于泮宮。揭之壁上。以示諸生。上詣明政殿。入幕次。謂承旨曰。日尙早。百官整齊乎。對曰。已整齊矣。上命書傳敎曰。上號後賞典百官加下批。今日內。皆當擧行。試官出牌。尤不容暫緩。疏批許施。爲其一伸。況東班有實職卿宰事。西班軍職卿宰之替當。尤無可據。前吏曹參判宋載經。復授前任。使之先擧行。後謝恩。命書榻敎曰。吏曹參判違牌。勿爲呼望。各別催促。使之卽爲擧行。命書傳敎曰。百官加下批政事。今日政爲之。命書榻敎曰。左通禮金和中改差。其代口傳差出。命書榻敎曰。右承旨李鎭恒許遞。命書榻敎曰。兵曹參議前望單子入之。命書傳敎曰。右承旨許遞。前望單子入之。待下批牌招察任。命書榻敎曰。吏曹參議前望單子入之。命書榻敎曰。副摠管前望單子入之。命書傳敎曰。今番上號都監堂郞以下員役工匠。竝書啓。樂院堂郞以下樂工樂生女伶。亦竝書啓。命書傳敎曰。惠慶宮加上尊號時。對擧承旨承政院右承旨李鎭恒。右副承旨鄭宇淳。竝加資。竹冊文製述官知中樞府事黃景源。書寫官行判中樞府事洪樂性。玉印篆文書寫官漢城府判尹尹東晳。竝熟馬一匹賜給。樂章文製述官奎章閣直提學鄭志儉。半熟馬一匹賜給。捧竹冊官副司果尹序東權裕捧。玉印官議政府檢詳金啓洛。副司果洪樂恒。竝半熟馬一匹賜給。擧案執事敦寧府主簿洪守榮。直長金在昌。司䆃寺主簿韓德彬。漢城府判官兪彦鏽。濟用監副奉事尹𣇍。司饔院奉事任好常。褥席執事副司果李復永。尙衣院直長鄭厚祚。副司果沈公猷。戶曹正郞具膺。竝兒馬一匹賜給。贊儀趙時種。陞敍。引儀崔景鎭吳學儉。纔已施賞。兒馬一匹賜給。階下典儀慶明運。亦已施賞。兒馬一匹賜給。其餘引儀等。亦竝兒馬一匹賜給。承政院假注書朴宗默李龍柱。纔已陞六。兒馬一匹賜給。致詞陪進官承文院副正字朴載淳。依例陞六。入侍承旨行承政院都承旨洪秀輔。行左承旨朴祐源。右承旨李鎭恒。左副承旨鄭宇淳。右副承旨宋鍈。同副承旨李祖承。閣臣金鍾秀吳載純鄭志儉徐有防金宇鎭金載瓚鄭東俊李崑秀尹行任。竝半熟馬一匹賜給。領役部將。竝上弦弓一張賜給。奏時官。令該衙門高品付料。通禮洪周萬。兒馬一匹賜給。引接引儀。各加一資。資窮者。代加。今番賞典。一人雖兼數事。毋得疊授。又命書傳敎曰。英宗大王貞聖王后追上尊號。王大妃殿加上尊號。景慕宮追上尊號。惠慶宮加上尊號。都監都提調領中樞府事金尙喆。行判中樞府事洪樂性。各廐馬一匹面給。提調戶曹判書鄭一祥。加資。提調錦城尉朴明源。判中樞府事具善復。行司直金華鎭李命植。行副司直尹塾李在簡鄭昌順。禮曹判書徐有隣。兵曹判書徐浩修。刑曹判書趙時俊。各熟馬一匹賜給。徐有慶。日淺勿論。都廳弘文館副修撰徐有成。司憲府執義林濟遠。竝加資。副司果曺遠振。半熟馬一匹賜給。郞廳戶曹正郞鄭昌老。佐郞尹晳東。儀賓府都事權惠應。司僕寺主簿李天穆。前牧使李義綱。前府使洪配浩。竝陞敍。司僕寺僉正李宜耆。兒馬一匹賜給。敦寧主簿洪守榮。日淺勿論。監造官前直長金思羲徐有豐。前奉事金履鎬。前監役曺命峻。前參奉金龍柱洪大榮。別工作繕工監假監役朴升壽。竝陞六。禮貌官假引儀崔廷說李繼祜。各兒馬一匹賜給。別看役嘉善尹東瑀。縣監具善德。僉使姜世重。竝相當窠調用。畫員張獜慶。卽先朝差備待令人也。許礛金德成。卽景慕宮差備待令人也。今番使役。事不偶然。竝加資。其中已加資人。邊將待窠調用。其餘寫字官畫員計士員役工匠等。令該曹米布考例題給。通禮院書員金益和。帖加成給。其餘下人等。令該曹考例施賞。仍命退。諸臣以次退出。
정조 8년
甲辰九月十八日未時。上御重熙堂。同副承旨入侍時。同副承旨李祖承。假注書李敬五。記事官李崑秀尹行任。以此進伏訖。上命書傳敎曰。英宗大王貞聖王后追上尊號親祭時。執事典樂金興仁。執籌典樂曺孟甲。冊寶彩輿前部執拍典樂李春芳。後部執拍典樂金應三。加資。登歌執拍典樂張漢喆。軒架執拍典樂金應三。導唱典樂金慶輝等四人。依癸卯年例。執拍典樂加資。其中已加資者。與導唱典樂。各木布施賞。入參樂工一百二十名。彩輿鼓吹樂工四十名。亦依昨年例。施賞後。單子卽爲啓下事。分付該曹。王大妃殿加上尊號時。掌樂院提調徐有寧徐有防。各半熟馬一疋賜給。協律郞兪彦脩。準職除授。御前鼓吹次知主簿李潞秀。冊寶彩輿鼓吹次知僉正趙廷瑗。竝陞敍。瞽妓次知林最遠。兒馬一疋賜給。執事典樂金興仁曺孟甲。纔已加資。令該曹米布考例題給。冊寶彩輿前部執拍典樂林成柱。後部執拍典樂黃泗弼。加資。鼓師趙載明等十三名。參考丙戌己丑癸巳等年例。令該曹參酌施賞。都妓先唱各差備。追後竝唱差備女妓十三名。亦令該曹取考前例。參酌分等施賞。其中都妓。加給木綿。彩輿前後部鼓吹四十名。依昨年例施賞。鄕唐別奏樂工四十六名。依丙戌年例施賞。隊伍典樂二人。亦依丙戌年例施賞。筆者書吏牽盲差備。其餘員役等。亦令該曹參考前例分等施賞。景慕宮上冊印親祭時。執事典樂金興仁曺孟甲。高品付料。冊印彩輿前部執拍典樂金大建。後部執拍典樂朴寶完。竝加資。其餘登歌軒架導唱典樂及佾舞樂工彩輿鼓吹樂工等。依太室上冊寶親祭例施賞。惠慶宮加上尊號時。堂郞及執事典樂隊伍典樂等。依王大妃殿上尊號時施賞例擧行。冊印彩輿前部執拍典樂金次福。後部執拍典樂金雲得。竝加資。彩輿前後部鼓吹鄕唐別奏樂工瞽師女伶員役等。亦依王大妃殿上尊號時施賞例擧行。一人雖兼數事。毋得疊授。上曰。各殿差備員役書啓。催促捧入。賤臣承命持入。上命書傳敎曰。景慕宮冊印內入內出時。尙傳以下長番各差備中官。各半熟馬一疋賜給。其餘出入番。各兒馬一疋賜給。又命書傳敎曰。惠慶宮上冊印時。尙傳中官朴尙衍加資。其餘各差備長番中官出入番中官。依王大妃殿上號時例施賞。又命書傳敎曰。大殿長番內官金性完金允謙。東宮長番內官文鳳億劉仁默。竝百官加親授。又命書傳敎曰。日吉辰良。廟殿宮追上加上之禮。次第順成。群工齊賀。八方誕誥。予小子幾年忱悃。今幸少伸耳。其敢曰答啓佑之眷。報劬勞之恩哉。噫。揚先顯親。人情所同。而有其禮而無其時。則不得爲。有其時而無其禮。則亦不得爲。蓋所以重其事也。今則以寧考御極之年。擧元良封冊之儀。天心悅豫。吉祥穰穰。每當縟儀。瑞旭颺輝。可謂有其時而有其禮矣。曷可無撿玉鏤金繪日模天之擧乎。後之君子。庶幾考其禮。想其時。而知予心之所存也。雖然。爲親志喜。貴乎廣施。施之不廣。惟予之恥。況彼環東土林蔥之類。莫不涵育於昔年遺澤。長養於今日慈化。則望之深而思之切。槪可想已。玆予有五上冊寶之慶。而諉之以蠲減之才優。年事之稍稔。不與吾百姓同之。祖考在天之靈。其肯曰子惠吾民庶。而亦豈予仰承慈志之道也。向之惠。爲建儲也。今之惠。爲顯親也。歉斯濟之。豐斯安之。又何足計較商量於其間乎。諸道舊還餉。限七萬石。各道拯劣米最久一年條貢人遺在。限二千石。市民徭役。限一朔。懸房贖錢。限十日。傡爲蕩減。以示予凡有吉慶。必與民同樂之意。慶不踰日。古例也。其令今日內分排。頒布京外。又命書傳敎曰。廣陵君烻。常溪君湛。竝百官加親授。又命書傳敎曰。靑城尉沈能建。綾城尉具敏和。光恩副尉金斗性。竝百官加親授。又命書傳敎曰。內各司員役。一依書下施賞後。單子書入。又命書傳敎曰。左承旨右承旨左副承旨。許遞。前望單子入之。上曰。新除授承旨。牌招察任。出榻敎又命書榻敎曰。工曹判書有闕。代以在京無故人差出。又命書傳敎曰。職務相妨。說書李敬五。本職許遞。上曰。試官李得臣。肅拜催促。賤臣承命出傳。還入進伏。上曰。大司憲蔡弘履違牌云。此何等慶科。而如是違召乎。其委折。斯速問入。賤臣承命出問。以肅單入啓之意。仰達。上命書傳敎曰。日暮時。旣令開門設場。今番萬一有蹂𨈆之弊。該所試官監試官。難免重勘。預令申飭。又命書傳敎曰。史官三員待命。騎馬三匹立之。又命書傳敎曰。今番武所。或如向來式年科場之紛挐。使外方武士不得盡意觀光。則當別般廉察。隨現該所試官。當重勘。以此自兵曹。嚴飭各處試所。仍命退。承史以次退出。
정조 8년
行都承旨洪秀輔坐。行左承旨李文源坐。行右承旨李在學坐直。左副承旨李祖承坐。右副承旨申致權坐。同副承旨林濟遠坐直。注書二員未差。假注書金孝建仕李敬五仕直。事變假注書李宗烈仕。
정조 8년
藥房都提調徐命善。提調徐有隣。副提調洪秀輔啓曰。顯號誕擧於殿宮。聖孝冞光於簡冊。慶溢宗祊。歡均帀域。連日行禮。向夕還內。伏未審夜間。聖體。若何。勞動之餘。不瑕有損節。臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。世子宮氣候。何如。臣等不任區區伏慮。敢來問安。竝此仰稟。答曰。知道。各殿宮氣候一樣。卿等明日殿座。自當引見矣。王大妃殿惠慶宮中宮殿世子宮口傳問安。答曰。知道。
정조 8년
李祖承啓曰。合辭方張之時。兩司無詣臺之員。事甚未安。除在外試所進去外。呈告人員。竝卽牌招。何如。傳曰。允。
정조 8년
傳于林濟遠曰。昨日無數啓下。無非戶房公事。則以無乎修正單子入啓。大是不察。新入之初。擧行慢忽如此。來頭何言。當該承旨罷職。院吏令攸司科治。此文書更爲修正以入。
정조 8년
以右承旨成德朝牌不進罷職傳旨。傳于洪秀輔曰。許遞。
정조 8년
傳于洪秀輔曰。承旨前望單子入之。待下批牌招察任。
정조 8년
承旨前望單子入之。李文源李在學落點。
정조 8년
以左承旨李文源牌不進推考傳旨。傳于李祖承曰。更爲牌招。
정조 8년
傳于林濟遠曰。右承旨入侍。
정조 8년
傳于林濟遠曰。明日出宮門路。以賓陽門爲之。
정조 8년
傳于林濟遠曰。大輪次。係是罕設之擧。試官宜其備員進參。春秋堂上中。以有本職進參人春秋兼銜。許遞。前望單子入之。待下批牌招察任。
정조 8년
春秋館堂上前望單子入之。李命植李在簡落點。
정조 8년
以知春秋李命植牌不進推考傳旨。傳于李祖承曰。更爲牌招。
정조 8년
以知春秋李命植再牌不進傳旨。傳于李祖承曰。此傳旨勿施。更爲牌招。
정조 8년
傳于林濟遠曰。明日九日製。旣以大輪次設行。對讀官。例以閣臣及玉堂上下番四學敎授啓下。而今番則捧券必當夥然。春坊入直上下番及抄啓諸文臣。竝以對讀官啓下事。該房知悉。
정조 8년
吏曹口傳政事。以金啓洛爲東學敎授。鄭萬始爲中學敎授。韓鼎謩爲龍宮縣監。李錫夏爲南學敎授。
정조 8년
傳于李在學曰。試所進去摠管。許遞。與未差之代口傳差出。
정조 8년
兵曹口傳政事。以李鎭恒尹承烈柳鎭恒爲副摠管。
정조 8년
以修撰徐美修。副修撰李延伋牌不進罷職傳旨。傳于林濟遠曰。許遞。
정조 8년
以刑曹政院書吏金潤弼科治啓目。傳于李祖承曰。分揀放送。
정조 8년
以京畿監司頒敎文祗受狀啓。傳于申致權曰。卿行何太遲遲。園行不遠。豈不待導駕乎。且以道內目下擧行事定之。比兩西亦甚寂然。若此而牌文出來。何以及期措辭。卿則推考。斯速復路事。回諭。
정조 8년
傳于李文源曰。今番各道方物。經宿後捧納。必是該掌中官司鑰下屬輩從中點退操縱索賂之致。禮刑判。旣兼有司堂上。進詣備局開坐。京貢人及領來下屬。一竝捉來嚴査。萬一隱諱。杖問取招。又或以無乎草記。則有司堂上。亦難免罪科。以此嚴飭備局。在囚廂庫弓房下屬。姑爲仍囚。以待結末事。分付刑曹。
정조 8년
以平安監司稍實分等狀啓。傳于李文源曰。卽令草記回啓。
정조 8년
兵曹。以李東曄爲守禦中軍。
정조 8년
李在學。以弘文館言啓曰。副校理孟至大。自鄕上來云。卽爲牌招察任。何如。傳曰。允。
정조 8년
以副校理孟至大牌不進罷職傳旨。傳于李在學曰。只推。
정조 8년
李在學。以都摠府言啓曰。副摠管李鎭恒。時無職名。令該曹口傳付軍職。以爲肅拜侍衛之地。何如。傳曰。允。
정조 8년
兵曹口傳政事。副司直單李鎭恒。
정조 8년
洪秀輔。以敦寧府言啓曰。今月初二日。前知敦寧府事趙時俊入侍時。今番上冊寶後。御牒譜編一體修正事。下敎矣。北漢譜牒中大王卷。去月東宮冊禮後。已爲奉來修正。而王妃卷。時未奉來。發遣郞廳。北漢譜牒王妃卷。卽又奉來。竝爲涓吉修正之意。敢啓。答曰。知道。
정조 8년
林濟遠。以內醫院都提調意啓曰。駞酪粥。自十月初一日。當爲封進。依前例擧行事。預爲分付司僕寺之意。敢啓。傳曰。允。
정조 8년
李文源。以兵曹言啓曰。今九月二十日。文臣朔試射日次。而殿座相値。不得爲之之意。敢啓。傳曰。知道。
정조 8년
李在學。以兵曹言啓曰。明日春塘臺親臨大輪次試取時。禁軍別將。率領禁軍。當爲侍衛。而別將趙圭鎭。以武科初試試官進去。依前例。以內禁衛將許任。兼領擧行之意。敢啓。傳曰。知道。
정조 8년
李文源。以兵曹言啓曰。今九月十九日王世子冊禮慶科庭試武科初試試官望。磨鍊擬入。而武臣當品中。可擬之人乏少。依例各二望備擬以入之意。敢啓。傳曰。知道。
정조 8년
李在學。以兵曹言啓曰。今九月二十五日王世子冊禮慶科庭試武科殿試節目。當爲磨鍊。而在前殿試時。親臨與命官。先期稟旨後。節目磨鍊事。定式矣。今番則何以爲之。而處所以何處磨鍊乎。敢稟。傳曰。春塘臺親臨矣。
정조 8년
李文源。以兵曹言啓曰。依下敎。隨駕禁軍及駕後禁軍武藝出身武藝別監內吹兼內吹標下軍兵等處。設粥以饋之意。敢啓。傳曰。知道。
정조 8년
林濟遠。以禮曹言啓曰。今此王世子冊禮慶科庭試殿試時。親臨與命官。擧行臨時稟定事。已爲啓下矣。今九月二十五日庭試文武科殿試時。親臨與命官。何以爲之。而處所以何處磨鍊乎。敢稟。以親臨磨鍊處所。以仁政殿爲之。
정조 8년
林濟遠。以禮曹言啓曰。今此王世子冊禮慶科庭試文科初試。分三所試取矣。今九月二十八日上號合五慶慶科庭試初試。亦依此例。分三所試取事。分付四館所。何如。傳曰。允。
정조 8년
林濟元。以吏曹言啓曰。成均館典籍尹昌履。受由過限未上來。依例改差。何如。傳曰。允。
정조 8년
李在學。以備邊司言啓曰。傳曰。今番各道方物經宿後捧納。必是該掌中官司鑰下屬輩從中點退操縱索賂之致。禮刑判。旣兼有司堂上。進詣備局開坐。京貢人及諸道領來下屬。一倂捉來嚴査。萬一隱諱。杖問取招。又或以無乎草記。則有司堂上。亦難免罪科。以此嚴飭備局。在囚廂庫弓房下屬。姑爲仍囚。以待結末事。分付刑曹事。命下矣。臣等依下敎。來會開坐於備局。京貢人及各道方物領來校吏處。多般詰問。另加究覈。則狗皮契貢人李重燁韓悌源尹商咸等所供內。以爲六道皮物。納于弓房。而中官司鑰庫直等處。自前例給外。元無加給之事。昨日虎皮二張猪皮七張。以品劣見退。今日只本色改備以納云。故更加嚴杖以問。則以爲京貢。異於外方封進。所用情債。自有恒定。若以物種之點擇。一開別人情之路。則漸漸層加貢物。餘剩將無所利。故自前一契完議。寧被杖罰。不給別人情云云。關東主人金龜。以爲本道方物皮物。納于弓房。餘外物種。納于廂庫。而自前例給外。元無加給之事云。故更爲嚴杖以問。則一如前供。開城府主人趙景行。以爲本府皮物價竝人情移給。皮物匠人。使之擔當云。故招問皮物匠人沈石。則以爲皮物。果擔當備納於弓房。而本價元不優厚。例債亦不薄略。故初無加給之事云。平安監營將校沈奎。以爲弓房庫直處。加給別人情一兩。廂庫庫直。果有加索之事。而不爲加給云。兵營色吏韓益祚。以爲弓房庫直及弓人處。加給各一兩云。黃海監營色吏高光道。以爲弓房庫直處。加給一兩云。兵營色吏金重五。以爲弓房庫直處。加給一兩云。慶尙監營色吏權處衡。以爲弓房庫直處。加給一兩。弓人處。加給三兩云。左兵營色吏卞遇楚。以爲弓房庫直處。加給一兩。弓人矢人處。合加給三兩云。洪忠兵營方物本營首匠人。例爲束納。而匠人金福得。以爲弓房庫直處。加給一兩。弓人矢人處。合加給三兩云。而皆於昨日畢納云。全羅監營色吏白潤繪。以爲弓房庫直處。加給一兩。弓人矢人處。合加給三兩。物種。昨日已爲畢納廂庫。則冬柏油。若干欠縮。故今日充補以納。而例用情債。不得備給。別人情。非所可論云。其餘廂庫弓房中官司鑰下屬等各道校吏。皆以爲例情外。別無加給之事云。而咸鏡監營色吏姜聖泰。以爲方物。只納廂庫。而例情外。元無加給之事云云。洪忠監營及慶尙右兵營色吏。已爲下去。不得推問矣。蓋此弓房廂庫操縱索賂事査問之命。寔出於軫貢弊恤遠人之德意。而今以各處校吏所供觀之。數爻雖曰零星。弓房之科外加給。幾乎無處無之。論其事狀。誠極痛駭。京貢人則皆以元不加給爲言。以至於嚴杖究問。而亦不直陳。京貢異於外方人情。數爻似或有一定之規。而此輩旣與弓房廂庫所屬。同是京人。則其所隱諱。安知不由於情面所拘。廂庫所屬則其所加索之說。只出於關西將校之供。而別無與授之事。然實狀之如許。亦未可知。故京外諸人。屢次發問。反覆究覈。而所供若此。臣等之不善査問。誠不勝惶恐之意。敢啓。傳曰。近來法綱。雖曰解弛。宮禁有此冒禁之事。事之痛駭。孰有甚於此。自有豐曄事出後。凡係束濕之方。務從闊略。俾渠輩含恩而知畏。無論罪科小大。期勿更犯。此乃不治治之意也。渠輩亦有人心。今番方物。豈忍點退操縱。藉曰下屬所爲。若能盡心檢察。豈有是也。此外作俑之事。不一其端。諸供太甚糢糊。殊極可駭。非不欲一一査出。間有已下去營屬。査事停止。弓房廂庫內官等。當待結末處分。而在囚下人等。明日殿座罷後。使之嚴問取招。以諸道監兵營及京貢人處索賂一款。若不直招。嚴刑取服之意。直令草記。可也。
정조 8년
李在學。以備邊司言啓曰。卽因平安監司鄭民始災實分等狀啓。有草記回啓之命矣。取見其狀本。則平壤等三十五邑。置之稍實。肅川等七邑。置之之次。仍以爲纔經歉荒。民力未蘇。推奴徵債。限明秋防禁。京外徒流之類。限明年勿爲定配於本道事。令廟堂稟旨。分付矣。分等依狀請施行。罪人徒配。昨秋以後。以六路告歉。偏定於本道。而今年則八路同豐。京外編配。依前分配於諸道。偏定受困之患。不期祛而自祛。以此分付。推奴徵債。係是擾民之端。依請許施。何如。傳曰。依草記施行。可也。
정조 8년
李文源。以備邊司言啓曰。平安監司鄭民始狀啓。以爲平壤城操屢年曠廢之餘。今年稍登。當爲設行。而客使當前。兵營習操。旣有停止之命。則臣營城操。似不宜異同。而詰戎體重。有不可率爾仰請。請令廟堂稟處矣。當此登豐之歲。設行曠廢之操。允合詰戎之政。而勅使出來。要在不遠。兵營操鍊。亦令停止者。蓋出紓民力之意。則今不可異同。平壤城操。一體停止事。分付。何如。傳曰。允。
정조 8년
李在學。以備邊司言啓曰。洪忠監司沈豐之狀啓。有草記稟處之命矣。取見其狀本。則以爲綿荒孔酷。各樣軍布。若使依前參半。則措辦無路。無論某衙門。軍布一傡純錢捧納事。請令廟堂稟旨。分付矣。向來各樣身軍布折半蕩減之命。特出無前之惠澤。其所出於民而納于京者。比諸常年。已減其半。綿農雖値少歉。似無難辦之慮。而道臣旣如是陳請。一路民勢。亦可推知。各營門軍布。事係軍需。有難全數代錢。使之錢木參半。至於他衙門所納。則依狀請。一倂以純錢捧納事。分付。何如。傳曰。允。綿農之最尤甚處。無論營門衙門。依狀請。以純錢代捧。之次以下邑。則營門所納軍布之折半已蕩減者外。又就折半代捧事。分付。可也。
정조 8년
李文源。以庭試文科初試試官意啓曰。卽下備忘記。明日菊製大輪次。直赴外初試外。無論表賦。拔例廣取之意。昨已面諭於泮長齋生。而更思慶科初試。如或入格。則菊製初試。自在勿施中。是豈廣取之本意。慶科初試菊製初試俱入格人。令成均館秩秩區別抄出。元初試則許赴慶科會試。菊製初試則今番勿拘常例。特爲許赴來頭上號慶會試事。卽爲分付。菊製初試人。上號慶初試。又或入格。更令退赴於明年丙別事。分付。仍以此傳敎。各所試官。揭示懸題板。令多士知悉。擧行形止。卽爲草記事。命下矣。先揭於懸題板。宣示於場中後。仍以聖敎。詳細曉諭。若有明日菊製。今日庭試竝爲入格者。則移付於上號慶科。又有解額於上號慶科者。則移付於明年丙別事。使入場儒生。一一知悉之意。敢啓。傳曰。知道。
정조 8년
李文源。以文二所試官意啓曰。臣等敬奉傳敎。卽揭懸題板上。一一曉諭於場內多士之意。敢啓。傳曰。知道。一所三所設場處所。比二所。雖曰稍間。何時下敎。尙無消息。當該試官推考。俄者試題之不着銜不踏印封入。大是不察。一所試官從重推考。應辦官拿處。
정조 8년
以文一所應辦官戶曹佐郞尹晳東拿處傳旨。傳于李文源曰。分揀。
정조 8년
李文源。以武一所試官意啓曰。今日平明開場。先自柳葉箭試取。而不但會試日字之迫近。本所擧子捧單都數。至於八千一百二十八人之多。實有限內未及畢射之慮。故二貫革外。加設六貫革。合爲八貫革設行之意。敢啓。傳曰。知道。昨已提敎。今番差備官輩。萬一有不謹擧行。鄕武不得盡枝。當遣宣傳官試所門外武參試官及差備官。嚴加決棍。俾令惕念。禁亂所亦有亂雜之弊。禁亂官當同律。卿等各別察飭。可也。
정조 8년
李文源。以武二所試官意啓曰。本所捧單。自天字至遐字。一百二十一字。合爲六千五十三人。擧子都數。無前甚多。而殿試期日不遠。萬無趁限畢試之望。先自柳葉箭。八貫革試取之意。敢啓。傳曰。知道。昨已提敎。今番差備官輩。萬一有不謹擧行。鄕武不得盡枝。當遣宣傳官試所門外武參試官及差備官。嚴加決棍。俾令惕念。禁亂所亦有亂雜之弊。禁亂官當同律。卿等各別察飭。可也。
정조 8년
李文源。以武三所試官意啓曰。今日平明開場。先自柳葉箭試取之意。敢啓。傳曰。知道。捧字數爻。何不書入。貫革。以二貫革試取乎。本所草記。最甚矇矓。考官竝推考。更令詳細草記。可也。
정조 8년
李在學。以武三所試官意啓曰。本所擧子捧單數。至於六千三百十五人之多。而當此短晷。實有限內未及畢射之慮。故二貫革外。加設四貫革。合爲六貫革設行試取之意。敢啓。傳曰。知道。
정조 8년
李文源。以武三所試官意啓曰。本所捧單之數六千三百十五人事及加設四貫革合六貫革試取之意。纔已草記。而開場草記。矇不備啓。自速疎忽之罪。致有問備之命。不勝惶恐之意。敢啓。傳曰。知道。俄於一二所草記。有措語批旨。依此惕念擧行。可也。
정조 8년
李文源。以訓鍊都監言啓曰。依下敎。挾輦軍兼內吹別技軍等處。設粥分饋之意。敢啓。傳曰。知道。
정조 8년
李文源。以訓鍊都監言啓曰。本局分授都城弼雲臺後體城頹圮處。今已畢築。把守軍撤罷之意。敢啓。傳曰。知道。
정조 8년
李在學。以訓鍊都監言啓曰。今九月二十日春塘臺親臨大輪次試取時。依兵曹節目。弘化門軍一百名。廣智營軍五十名。各留十名。盡爲除出。把摠金徽柱。哨官金德獜李基鼎率領。設布帳外環衛。金虎門軍八十名除出。銅龍門光政門明政門。各二十名排立。二十名則春塘臺下排立。出番軍六十名。又爲除出。弘化門宣仁門通化門。各二十名排立。每門各定將校率領。與守門將眼同。閑雜人一切嚴禁。而竝待標信擧行之意。敢啓。傳曰。知道。若待標信。易致遲滯。今日標信。預爲祗受。開門後。卽爲擧行。
정조 8년
李文源。以禁衛營言啓曰。依下敎。衛內本營槍劍軍兼內吹及陣上將校軍兵等處。設粥分饋之意。敢啓。傳曰。知道。
정조 8년
李在學。以禁衛營言啓曰。明日親臨春塘臺大輪次試取時。依兵曹啓下節目。銅龍門入直鄕軍一百三名內。除營直十名。元入直把摠白東運。率領仍直。餘皆待標信出用。而入直哨官吳益常率領。與出番鄕軍二哨千摠閔永喆。把摠趙毅鎭。哨官朴相一黃道旭率領。設布帳外。排立作門。而事畢後。待標信罷出。銅龍門入直軍則該哨官仍爲領率還入直之意。敢啓。傳曰。知道。標信。今日祗受。
정조 8년
李文源。以御營廳言啓曰。依下敎。駕前別抄及兼內吹等處。設粥分饋之意。敢啓。傳曰。知道。
정조 8년
李在學。以御營廳言啓曰。今九月二十日春塘臺親臨大輪次試取時。依兵曹節目。東營入直軍六十一名。集春營入直軍五十名。新營入直軍一哨內。各留十名。領軍千摠高信謙。把摠李福遠。入直哨官申在寬郭林福率領。設布帳外排立。而東營集春營入直將官軍兵。則待標信擧行。事畢後。還入直間。東營哨官金光潤。集春營哨官權就一代直之意。敢啓。傳曰。知道。標信。今日祗受。
정조 8년
李文源。以摠戎廳言啓曰。依下敎。留陣軍兵等處。設粥分饋之意。敢啓。傳曰。知道。
정조 8년
李祖承。以義禁府言啓曰。今此庭試初試時。本府都事。皆爲赴擧。本府入直都事。當直入直都事。公事回公都事及文三所禁亂都事。武三所禁亂都事。無以推移。假都事九員。令該曹各別擇差。以爲分排之地。何如。傳曰。允。
정조 8년
李祖承。以義禁府言啓曰。明日九日製時。本府都事。皆爲赴擧。而弘化門東西挾禁亂都事。宣仁門禁亂都事。通化門禁亂都事。靑陽門禁亂都事及庭試初試文三所禁亂都事。武三所禁亂都事。本府入直都事。當直入直都事。公事回公都事。合以十四員分差。而假都事九員則昨已啓請分差。仍前擧行。九日製時。各門禁亂假都事五員。亦令該曹各別擇差。以爲分排之地。何如。傳曰。勿拘。摠郞與訓鍊院官員武兼中有履歷人。自副正以下。各別擇差。文武試所假都事。亦不擇差。竝更爲啓下事。分付。可也。
정조 8년
李祖承。以義禁府言啓曰。赦單子中。放逐鄕里罪人有臣宗甲義駿。以放字書下矣。右罪人臺啓未收殺。不得擧行之意。敢啓。傳曰。收殺不遠。待究竟。卽爲放送。可也。
정조 8년
林濟遠。以刑曹言啓曰。依傳敎。弓房庫直金福興李春蕃。廂庫庫直楊德福韓碩哲等。爲先嚴囚之意。敢啓。傳曰。知道。
정조 8년
林濟遠。以刑曹言啓曰。昨日還宮時。西部良女金召史。擊錚於衛外。故取考其原情。則渠夫林枝郁。橫陷大罪。方在垂盡之中。而殺獄作證。何等嚴重。今此諸證之招。洞民之訴。初何以順乭。被打於其兄敢冬之意爲言。後何以忽然變辭。使其己納之前招。自歸落空之科乎。且屍親之招。以爲枝郁。以木椎打之云。而屍帳中傷處則以圍圓懸錄。木椎之㾗。必是橫長。萬無圍圓之理。以此觀之。證招中其兄敢冬毆踢之說。豈不沕合。今以詞證變幻之招。尙在栲訊。終未得伸理。令該曹更考文案。特令生出獄門云矣。今此兩條稱冤。俱不成說。洞民之前訴。由於受囑。後供出於從實。而反謂之變辭。至於木椎。自是體短樣圓之物。打下處傷㾗之以圍圓執定者。可見其端的。而今乃隱然歸之於敢冬踢㾗。必欲疑眩獄情於成案已久之後。誣罔擊錚。誠萬萬痛駭。事當如律勘處。而旣是女人。又關爲夫原情。勿施。何如。傳曰。允。
정조 8년
林濟遠。以刑曹言啓曰。再昨日動駕時。慶尙道三嘉居幼學文德龍。擊錚於衛外。故取考其原情。則以爲渠卽木綿功臣文益漸十四代孫。而癸卯年。渠之妻同姓族人鄭宅周。倉穀逋欠。分錄於渠。故不爲施行。則宅周銘怨告官。渠從兄弟德獻德胤。充定軍役。伏乞依受敎。竝爲免役云矣。雖曰切己之事。旣非四件之內。而肆然鳴金者。已萬萬無嚴。近來民習詐譎。姓文者。輒稱益漸之後。圖免軍役之弊。亦甚紛紜。今此德龍。自言益漸十四代裔孫。則渠輩之遙遙世派。難辨其眞僞。原情勿施。自臣曹。考律勘處。何如。傳曰。不足深責。纔經大赦。亦是宥旨前事。今番分揀放送。可也。
정조 8년
林濟遠。以刑曹言啓曰。再昨日動駕時。黃海道黃州居漁夫文成玉等。擊錚於衛外。故取考其原情。則以爲延平大海。卽漁採漁船都會處。魚鹽收稅。全屬均廳。江華將校。謂之卸水別將。越境下來。每船捧稅十九兩三錢。又稱饌物。調發下卒。盡奪捉魚。故被捉者失業。謀避者出去外洋間。多渰死。魚種之踊貴。實由於此。均廳節目中。江華有箕島。以此定界。雖互相往來。毋得疊稅。則沁校之若是橫浸。豈不無據乎。癸卯年。因摘奸宣傳官之上達。自海營。狀聞禁斷。決墨未乾。如前侵漁。而當初自海營定將校收稅時。出海禁斷。故沁校毋敢作弊矣。其後監司。每船漁稅錢。以十兩內。減稅定式。移屬登山許沙兩鎭。使之成節目收捧。而江華。自是各鎭邊將所管營門。反爲沁校之所拘。無路禁斷。此後稅錢。依兩鎭節目。而自海營如前收稅。嚴飭沁校。無復橫挐。今年黃州漁船。疊捧八百金。江華猾校處。一一推給云矣。敢以非四件之事。肆然鳴金。萬萬無嚴。狀頭文成玉。自臣曹考勘處。而論其本事。亦關民隱。其在不以人廢言之義。不可仍置。且以箕島東西。定爲彼此界限。毋得疊稅錢者。節目申嚴。而未及數年。又有此弊。誠由於兩鎭邊將不能禁斷之致。至於黃州疊稅之數。滿八百金云者。果如所言。則海夫之橫被侵虐。實爲難支之端。令該道道臣。往復沁營。詳加査實。可以釐革者。則釐革之。可以推給者。則推給之。俾不至更爲呼籲。而擧行後形止。使之詳細狀聞。何如。傳曰。沁校所謂卸水別將橫斂之弊。不待此漢所訴。業已稔聞。年前繡衣。伊後宣傳官回奏。亦言其爲弊之難支。然廟堂申飭關文等。歸休紙。致有更訴之弊。此則不可以猥濫言。沁校所爲。誠亦痛駭。昨年申飭以後。徵稅別將等。令沁都査出。指名報本曹。仍卽下送海營。橫斂物貨。盡數徵給。竝嚴刑。卽其捧稅處定配後。使之狀聞。俾外邑猾校知有朝廷法綱。纔經大赦。亦屬宥旨前事。狀頭分揀放送。至於稅錢之自海營主管云云。渠輩之言。只出目前之計。當初稅錢之付之該鎭。亦防海校之弊。則今雖復舊。海校作俑。必不下沁校。卿旣兼備局有司堂上。取考海伯移稅狀本及本司昨年回啓。具意見論理草記。可也。
정조 8년
上尊號都監儀軌。參考前例。磨鍊施行。何如。判付啓。依所啓施行爲有矣。江華則旣有外奎章閣件。勿爲磨鍊爲良如敎。
정조 8년
司諫李身晦。掌令李壽咸。校理沈樂洙。副校理鄭萬始。副修撰尹序東啓曰。請黜置罪人鄭致達妻爲先還配海島。仍令王府夬正典刑。以洩神人之憤。請物故罪人德相。亟施孥籍之典。請故領相金陽澤。追施削奪之典。答曰。不允。
정조 8년
司諫李身晦。掌令李壽咸啓曰。請彦衡養遂獻遂。竝令王府設鞫嚴問。請還寢會遂絶島定配之命。仍令王府設鞫得情。請還寢李觀源定配之命。更令王府設鞫得情。請遲晩後物故罪人啓能。亟施孥籍之典。請令王府一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府拿致設鞫。期於得情。夬正王法。請亟寢煥億島配之命。仍令王府加刑得情。夬施王章。請亟令王府夏賊之親屬奴傔。嚴加鞫問。妻孥之應坐者。傡依适雲例。夬施邦刑。答曰。不允。
정조 8년
掌令李壽咸啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配罪人金重得。亟令王府設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請薪智島荐棘罪人瑩中。設鞫嚴問。夬施當律。請物故罪人國榮。亟施孥籍之典。請捕廳罪人煥九。亟令王府嚴加鞫問。夬正典刑。三司論議之所由出也。凡爲三司之職者。旣在合辭之例。則齊聲請討。義分當然。而昨日朝參時。諸玉堂官。雖有議諡之命。不爲隨參於傳啓。遽然退出。誠爲可駭。請伊日入侍諸玉堂。竝施譴罷之典。新除授執義李迪輔。時在洪忠道瑞山地。掌令金東稷。時在全羅道扶安地。請竝斯速乘馹上來事下諭。答曰。不允。玉堂事。尙今爭執。不已過乎。然所請律名。不過譴罷。從之。亦不害爲糾謬。依啓下諭事。依啓。
정조 8년
司諫李身晦啓曰。請大靜縣爲奴罪人金壽賢。更令王府設鞫嚴問。依律處斷。請爲奴罪人河翼龍金重得。亟令王府設鞫得情。夬正王法。請大靜縣定配罪人聖中。亟令王府設鞫嚴問。期於得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。夬正王法。請還寢遠竄罪人安兼濟放送之命。仍令王府設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府設鞫嚴問。夬施當律。請巨濟府絶島安置罪人朴宗集。亟令王府拿鞫得情。施以當律。請減死定配罪人德秀。亟令王府更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府更爲設鞫。期於得情。各施當律。請島配罪人崔光泰金天欽。亟令王府設鞫得情。夬正典刑。請甲山府定配罪人樂彬。亟令王府設鞫嚴問。施以當律。請還寢煥程發配之命。仍令王府竝囚煥程煥九。嚴訊取服。各施當律。答曰。不允。安兼濟事。其停其連。無足輕重於隄防。則屢下亟停之批。何不動念。德秀事。以逆宦支屬。應坐。可也。至於戊戌秋事。則今別無更問之端。此二啓謄傳故紙。反有𢌀漫慢之嫌。然一伸公議。亦無妨。依啓。崔光泰金天欽事。還發配所。雖因該府之徑先分付。然公議所在。不可一向摧抑。放送還寢事。特允諸臣之請。至於設鞫。非其時也。當量處。姑停。更待處分。
정조 8년
領中樞府事金尙喆箚曰。伏以。聖孝彌光。邦休無疆。三殿兩宮。縟儀誕擧。鎭日勞動。玉體愈康。大庭嵩呼。曷勝蹈忭。念臣癃殘。謬膺重任。自速僨誤之大戾。莫體委畀之至意。俯仰自訟。慙悚無地。論其辜負。合被大何。而聖度涵覆。不惟不加之誅。格外賜馬之典。混及臣身。雖使臣終始敦匠。尙不過職分之當然。況無勞可紀有罪未勘者乎。臣心惶恧。縱未暇恤。國體虧損。亦非細故。玆敢短箚自列。伏乞聖明。亟命收還。以重恩典。以安微分焉。取進止。答曰。省箚具悉卿懇。殿宮徽稱之禮。次第順成。慶忭之忱。無以容喩。都監工役之不日就完。無非卿董督之力。論厥勞勩。卿實爲首。廐馬之頒。意在賞欲稱功。卿須安心。勿辭領受。仍傳于林濟遠曰。此批答。遣史官。傳諭于領府事。
정조 8년
判中樞府事洪樂性箚曰。伏以。皇天惟祖宗。篤垂眷佑。慶祿川至。聖祖御極之歲重回。文孫承儲之禮爰擧。聖孝益篤於報本。盛典誕備於揚先。太室曁景慕宮上冊之儀。慈殿慈宮進號之節。次第順成。慶溢宗祊。事曠簡冊。臣民忭祝。八域惟均。仍伏念臣猥忝都監之任。昵侍周旋。躬覩盛禮。與有光榮。倍切欣頌。卽伏見賞典下者。天駟寵錫之命。亦及臣身。惶愧之極。莫省攸措。夫國有事役。奔走董飭。固是臣子之常分。而實無勞勩之可紀。況臣膺命於工役已畢之後。奉承擧行。不過數日。而濫被罔功之賞。臣心不安。姑捨之。豈不大有欠於朝家綜核之政哉。玆敢短箚陳籲。伏乞聖明。亟命收還。使賞典重而私分安焉。取進止。答曰。省箚具悉卿懇。三殿兩宮上冊之禮。次第順成。每當行禮之日。天氣昭朗。予則曰。此爲仰占之一端。區區慶忭之忱。曷可容喩。卿於是時。躬行效匠之任。卿必以爲榮。錫馬之命。何庸辭遜。卿其安心領受。仍傳于林濟遠曰。此批答。遣史官。傳諭于洪判府事。
정조 8년
戶曹判書鄭一祥疏曰。伏以。天休滋至。景命維新。太室殿宮上號縟禮。次第順成。聖孝冞光。神人胥悅。歡忭頌祝。大小同情。臣於昨日。伏奉都監賞典加資之命。混及臣身。臣驚惶震越。莫省措躬之所。臣之無以。猥叨董事之任。夙夜憂懼。惟罪戾是俟。果然大段做錯。致速臺評。揆以邦憲。合被重律。而聖度天大。不賜誅罰。只許遞改。俾伸廉隅。恩出曲貸。罪實自如。曾未數日。旋又見差。飭敎荐下。辭旨截嚴。臣不敢不冒沒承膺。而第臣賦性疎闇。觸事昏謬。有罪未勘。無勩可紀。今忽施以優典。晉以崇階。不少難愼。至於如此。區區私義。雖不足言。豈不有乖於聖上愛嚬笑惜名器之意哉。抑臣別有所慙悼者。臣父在時。每語臣曰。吾愛國厚恩。未報萬一。汝若釋褐。則須圖吾未報之報。諄諄戒語。尙猶在耳。臣僥倖通籍。偏蒙我殿下不世之恩。驟躋卿月。久叨重任。榮輝極矣。涯分溢矣。臣實不肖無狀。絲毫蔑效。釁疣徒積。居常懍惕。若隕淵谷。臣若更進一步。冥升不已。則昔旣踰溢。今尤僭䙝。亟走多顚。古人攸戒。罔功施賞。朝家所愼。反復思惟。終難冒受。治章瀝懇。非出例讓。伏乞聖慈。俯賜鑑諒。亟寢分外恩資。使公器重而私分安。不勝幸甚。臣無任屛營祈懇之至。謹昧死以聞。答曰。省疏具悉。卿其勿辭行公。
정조 8년
工曹判書洪良浩疏曰。伏以。天眷東方。篤降休命。乃於先王流虹之節。誕正春宮明离之位。我殿下推發祥之源。致報本之誠。加上顯號於三殿兩宮。齋戒盛服。躬奉瑤函。孝思極揄揚之美。禮儀盡嚴敬之體。日辰淸朗。觀瞻感聳。此實千古帝王之盛節。萬世宗祊之洪運也。和氣洋溢。跛躄皆踊。昨於閟宮大禮。臣以昔日僚屬。獲添近侍之班。猥廁執事之後。私心愴幸。有倍凡品。不意同慶之恩。竝及罔功之身。特賜臣一級。授臣以資憲大夫工曹判書者。臣惝怳震惕。誠不知所措也。夫宗廟之中。以事爲榮。奔走於奉璋之列。周旋乎進冊之儀。自是臣職之當然。初無寸勞之可紀。而乃於片時之間。遽紆晉秩之寵。賤分之兢愧。已無可言。而寧不大乖於明王嚬笑之節耶。仍念臣跡本孤畸。性又憃憒。通籍三十餘年。未效涓滴之報。反陷泥塗之中。惟聖明。拯拔之。薰休之。復齒於任使末。恩除聯翩。眷顧隆厚。臣銘在心腑。矢死圖報。職無閑劇。事無夷險。惟思隨分而盡力。未嘗飾讓而圖便。庶聖鑑俯燭之矣。顧玆九卿之職。古稱槐棘之班。望峻責鉅。不比庶官。固非循資積功所可致。豈宜用之爲酬勞之具。況無可酬之勞者乎。如是而上不難於輕授。下不憚於冒承。則名器於是乎益輕。而朝廷於是乎不尊。可不懼哉。玆敢據實自列。仰瀆崇聽。伏乞聖明。亟命收還臣新授職秩。使爵賞無濫。而私分獲安。不勝幸甚。臣無任戰懼祈懇之至。謹昧死以聞。答曰。省疏具悉。卿其勿辭行公。
정조 8년
贊善金履安疏曰。伏以。於戲。惟我先大王五紀郅隆之治。肇自此歲。天星周復。聖孝增愴。拜殿臨門。渙發德音。圖所以率勵臣工。繼述志事。而爰推感慕之餘懷。念及翊載之舊臣。褒忠奬節。無幽不闡。以大新一世之耳目。永樹百代之風聲。甚盛擧也。於是臣所生曾祖忠獻公臣昌集。首被賜祭之榮。臣從叔父贈參判臣省行。至膺旌閭之典。以臣爲其後人。特遣承宣。齎批與諭。示以思見之意。而俾卽登途。臣於病伏昏昏之中。忽聞此事。顚倒受命。惝怳涕泣。久不能自定。旣又竊得伊時綸音而伏讀之。其所以慨想往事。發揮遺忠者。嚴正痛快。哀傷惻怛。有足以揭日星而泣鬼神。蓋自臣祖臣叔父受禍以來。所蒙於先祖若聖世。前後恩典。愈往愈摯。已不翅曠絶。而至今日。更無毫髮之餘恨。乃至未死殘裔。咸得至前。親被其愍恤繾綣之澤。此恩此德。振古無有。雖世世子孫。糜身粉骨。不足以爲報。又豈區區筆舌所能自宣其萬一哉。獨其所施於賤臣。則誠有隕越而不自安者。蓋臣不過空空之一老蔭耳。進退出處。初無可論。徒以叨竊太僭。揆分惶愧。不敢爲唐突承膺之計。由是而積犯違逋。反若山林自重之爲。此其情可哀。而其罪亦不容於誅矣。然而刑章不加。眷禮愈隆。每有一番控籲。輒勤一番敦勉。史官傳宣。便作應行之故事。而今則至徹近密之班矣。臣以何物。敢當斯寵。雖然。殿下今日之召臣。其事甚慽。而其意至仁。臣雖冥頑。豈獨無感激奉承之心哉。縱不能便出彈冠。一造文陛。百拜稽首。仰謝如天之大恩。仍得竊瞻春邸岐嶷之表。以慰延頸之忱。而退塡於溝壑。亦可以粗伸臣子之分矣。顧臣癃痼殘骸。久成廢物。形枯神鑠。非復生人意象。近自數月。重患泄痢。百病乘之。轉輾危惡。聲澌不能出喉。脚痿不得成步。少或勞動。喘喘欲盡。以此病勢。實無强起趨走之望。徊徨累日。竟莫能自遂。孤恩負義。罪死不赦。撫躬悲歎。尙何言哉。文字締構。亦難爲力。今始收拾神魂。略陳情實。伏願聖明。察臣言之非敢爲僞飾。念天恩之不可以徒䙝。亟許收臣濫職。以安賤分。仍治臣前後慢命之辜。以昭公法。不勝幸甚。臣無任瞻天望聖震悚祈懇之至。謹昧死以聞。答曰。省疏具悉爾懇。多少在敦諭。爾可悉之。此不復煩。爾須亟回遐心。斯速造朝。仍傳于林濟遠曰。此批答與敦諭。遣史官。傳諭于贊善金履安處。
정조 8년
甲辰九月十九日未時。上御重熙堂。同副承旨入侍時。同副承旨林濟遠。假注書李敬五。記事官金鳳顯尹行任。以次進伏訖。上命書傳敎曰。龍宮縣監身死之代。令該曹口傳差出。待下批。不多日內辭朝。又命書傳敎曰。嶺東民事。有狀聞之命。而尙無狀本。更令廟堂申飭。使之斯速修啓。又命書傳敎曰。今番勅行。凡係措辦等事。預令備局。區別抄出入啓。而其中外邑卜定及徵捧諸事。今番務從省減。而若不預加商度。推移磨鍊。則反有臨時窘束之患。此等處。尤宜仔細照檢。雖以屛几刀劍等物言之。先爲措備。俾無如前貽笑之弊事。廟堂及該曹知悉。又命書傳敎曰。明日大輪次。學敎授不可不備員。衆所共知。有情病人。竝改差。令該曹以在京無故人口傳差出。又命書傳敎曰。明日弘化東西夾。宣仁通化門差早開門。通化一門外儒生。次次許入。試所承旨試官。先詣明光門外。祗迎待殿座。明光通陽靑陽門儒生。始許入門事。預令四館所知悉。又命書判府事洪樂性。領府事金尙喆箚批及贊善金履安疏批。又下敎曰。敦諭則同副製進。可也。仍命退。承史以次退出。
정조 8년
甲辰九月十九日申時。上御重熙堂。右承旨入侍時。行右承旨李在學。假注書李敬五。記事官金鳳顯尹行任。以次進伏訖。上曰。左承旨李文源。更爲牌招事。分付。賤臣承命出傳。還入進伏。上曰。明日開門。平明爲之事。分付。仍命退。承史以次退出。
정조 8년
行都承旨洪秀輔坐。行左承旨李文源坐。行右承旨李在學坐。左副承旨李祖承坐。右副承旨申致權坐直。同副承旨林濟遠坐直。注書二員未差。假注書金孝建仕李敬五仕直。事變假注書未差。
정조 8년
工曹參判前望單子入之。尹坊落點。
정조 8년
禮曹參判前望單子入之。金思穆落點。
정조 8년
兵曹口傳政事。副司直單李時秀。
정조 8년
兵曹口傳政事。李漢泰爲御營中軍。
정조 8년
李在學。以武三所試官意啓曰。今日平明開場。柳葉箭。自調字仍爲試取。而以昨日已射字數。較量未射字數。則出榜日字。似有窘急之慮。故六貫革外。加設二貫革。合爲八貫革設行試取之意。敢啓。傳曰。知道。殿試日字。以二十六日爲之。
정조 8년
李在學。以武二所試官意啓曰。本所。今日平明開場。自露字柳葉箭試取之意。敢啓。傳曰。知道。
정조 8년
甲辰九月二十日卯時。上御春塘臺。九日製大輪次儒生試取入侍時。行都承旨洪秀輔。行左承旨李文源。行右承旨李在學。左副承旨李祖承。右副承旨申致權。同副承旨林濟遠。假注書金孝建李敬五。記注官金健修。記事官金鳳顯。以次進伏訖。上曰。都提調入侍。藥房都提調徐命善。承命進前曰。連日勞動。聖體。若何。上曰。一樣矣。又下敎曰。儒生入門數知入。賤臣承命出問。以一萬八千餘人仰達。上曰。諸試官入就位事。分付。賤臣承命出傳。讀券官領議政鄭存謙。左參贊韓光會。右參贊尹東暹。大提學吳載純。知春秋李在簡。禮曹判書徐有隣。兵曹判書徐浩修。同春秋鄭昌順吳大益。檢校直提學徐有防。二直提學朴祐源。吏曹參判宋載經。戶曹判書鄭一祥。參判李獻慶。參議金載瓚。禮曹參判金思穆。參議鄭東俊。兵曹參判鄭枋。參議趙鼎鎭。參知徐龍輔。刑曹判書趙時俊。參判申益彬。參議金宇鎭。工曹判書洪良浩。參判尹坊。參議崔光璧。大司成閔鍾顯。輔德鄭述祚。兼輔德李時秀。對讀官待敎李崑秀。原任待敎尹行任。校理沈樂洙。修撰尹序東。弼善宋銓。司書李勉兢。中學敎授鄭萬始。東學敎授金啓洛。南學敎授李錫夏。抄啓文臣李顯道金熙朝李暾李翼晉徐瀅修申馥姜世倫。以次入就拜位。引儀唱臚。諸試官行四拜禮訖。存謙進前曰。日候調順。聖體。若何。上曰。一樣矣。存謙曰。向日屢蒙恩典。萬萬惶感。實不勝罔功之愧矣。上曰。卿言。過矣。存謙曰。國有莫大之慶。且値無前之豐。八路多士。咸聚京師。入門之近數萬。曾所未有矣。上曰。古或有如此之時否。存謙曰。春臺不爲不廣。而人肩幾乎相磨。如此之多。今始初見矣。上命坊書表題。命鍾顯書賦題訖。下敎曰。表取京。賦取鄕。各賜及第之意。使諸生知悉。在學曰。今日殿座處所。排設不能致愼。事極可駭。當該排設房司鑰。令攸司科治。何如。上曰。依爲之。出擧條浩修曰。本曹布儲。自來不敷。而纔經別試射賞格。目今遺在。未滿十同。且多年久腐傷。實堪用。不過爲四五同矣。來頭武藝別監兩等賞格所入十四同。萬無措備之道。往復於訓御兩營。則訓局時留布。爲二十餘同。御營廳時留。亦近數十同云。兩營布各七同。姑先貸來。以爲推移繼用之地。何如。上曰。依爲之。出擧條浩修曰。向來北關補賑諸人。皆因特敎。已蒙加資除職之恩典。而惟陳益祥金尙輝兩人。本是折衝。當爲嘉善。故伊時自吏批。未卽擧行。致令獨漏於恩典。殊非仰體激勸之聖意。故敢此仰達矣。上曰。後日政。傡付同中樞。可也。出擧條浩修曰。訓戎僉使南履五。除拜已過屢朔。而向來守令邊將當日下直事。特敎之下。亦無動靜。故自臣曹。捉囚其家僮。連爲申飭。則謂有身病。終不辭朝。雖未知病勢輕重之如何。而紀綱所在。萬萬寒心。訓戎僉使南履五爲先令該府拿問處之。何如。上曰。依爲之。出擧條浩修曰。別雲劍以下左右列侍衛。多有離次出入之弊。事體所在。極爲未安。一傡推考。何如。上曰。依爲之。出擧條科次時至。上命諸試官分考。諸試官各持別置試券。進前合考。以次坼榜。帳前呼名。京居首進士韓興裕。鄕居首幼學申驥顯等進前。各奏姓名年齒居住。次次退出。上命書傳敎曰。大輪次九日製。表居首進士韓興裕。賦居首幼學申驥顯。竝直赴殿試。表之次幼學兪聃柱。幼學洪鼎夏。生員李在治。進士李永甲。生員朴喆源趙雲絅李寅默。幼學呂善容李勉翼申綮。進士李晩祥徐興輔任弘常。幼學金履度。生員尹光垂。幼學柳星會。生員南寅老洪景厚。進士金載翼。幼學徐有獻。生員朴宗洪。幼學安業林秉遠。進士李㝡賢任好常。幼學李衡采李在紹洪祐淵趙桓鎭。賦之次幼學李天章。進士金復仁金秀臣。幼學李天培洪樂昇梁德申。進士金禹儉。幼學李邦玉權𠎠李以性。通德郞朴宗翊。幼學權倚。生員沈鳳錫。幼學魚用翼鄭夏善。生員閔思永。進士李基崇。幼學尹秀漢。進士崔壽亨。通德郞鄭履益。進士吳彦載。幼學李宜昇。通德郞張履信。幼學李躋泰李憲玉李普源。進士李準海。幼學徐宏修金秀人。進士權燁。幼學閔景爀辛師夏尹濟純鄭奎觀。進士沈玉賢。幼學趙台錫崔履亨。通德郞李訥模。幼學崔鎭珏。竝直赴會試。又命書榻敎曰。工曹參判柳義養。吏曹參議李時秀。竝許遞。與禮曹參判未差之代。前望單子入之。又下敎曰。吏曹參議。以黃昇源頒布。先入侍後謝恩事。分付。仍命退。諸臣以次退出。
정조 8년
行都承旨洪秀輔坐。行左承旨李文源坐直。行右承旨李在學坐。左副承旨李祖承坐。右副承旨申致權坐。同副承旨林濟遠坐直。注書二員未差。假注書金孝建仕李敬五仕直。事變假注書未差。
정조 8년
李文源啓曰。明日再明日。國忌齋戒正日相値。視事頉稟。傳曰。知道。
정조 8년
林濟遠啓曰。合辭方張之時。兩司無詣臺之員。事甚未安。除在外試所進去外。呈告人員。竝卽牌招。何如。傳曰。允。
정조 8년
傳于洪秀輔曰。承旨入侍。
정조 8년
傳于洪秀輔曰。藥房都提調入侍。
정조 8년
李在學啓曰。備局有司堂上金華鎭徐有隣趙時俊。依下敎來待矣。傳曰。入侍。
정조 8년
兵曹口傳政事。以李達秀爲摠戎中軍。